Κανονισμός (ΕΚ) αριθ. 325/2003 της Επιτροπής

της 20ής Φεβρουαρίου 2003

σχετικά με την τροποποίηση του κανονισμού (ΕΚ) αριθ. 1291/2000 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 9 παράγραφος 2 και το άρθρο 13 παράγραφος 11, καθώς και τις αντίστοιχες διατάξεις των λοιπών κανονισμών για την κοινή οργάνωση των αγορών στον τομέα των γεωργικών προϊόντων,

Εκτιμώντας τα ακόλουθα:

(1) Στο άρθρο 50 παράγραφος 1 του κανονισμού (ΕΚ) αριθ. 800/1999 της Επιτροπής, της 15ης Απριλίου 1999, που προβλέπει τους κοινούς κανόνες του καθεστώτος των επιστροφών κατά την εξαγωγή γεωργικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 1253/2002(4), προβλέπεται ότι, αν δεν τηρηθεί η προθεσμία των 60 ημερών για την έξοδο των προϊόντων από το τελωνειακό έδαφος της Κοινότητας που προβλέπεται στο άρθρο 7 παράγραφος 1 του κανονισμού (ΕΚ) αριθ. 800/1999, ή η προθεσμία των 30 ημερών για την τοποθέτηση των προϊόντων σε αποθήκη ανεφοδιασμού που προβλέπεται στο άρθρο 40 παράγραφος 1 του εν λόγω κανονισμού, η επιστροφή μειώνεται κατά 15 %, ενώ εφαρμόζεται περαιτέρω μείωση για κάθε ημέρα υπέρβασης της σχετικής προθεσμίας.

(2) Όσον αφορά την υπέρβαση αυτών των προθεσμιών, στο άρθρο 32 παράγραφος 1 δεύτερο εδάφιο του κανονισμού (ΕΚ) αριθ. 1291/2000 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2299/2001(6), προβλέπεται επίσης επιβολή κύρωσης που συνίσταται σε κατάπτωση ενός μέρους της εγγύησης του πιστοποιητικού εξαγωγής και μετά μειώνεται προοδευτικά για κάθε ημέρα υπέρβασης της αντίστοιχης προθεσμίας.

(3) Η συσσώρευση των κυρώσεων που αφορούν την επιστροφή καθώς και την εγγύηση του πιστοποιητικού για την υπέρβαση της ίδιας προθεσμίας αντιπροσωπεύει ιδιαίτερα επαχθή επιβάρυνση για τους συναλλασσόμενους, χωρίς εντούτοις να θεωρείται αναγκαία. Ως εκ τούτου, απαιτείται η απλούστευση των κανονιστικών ρυθμίσεων καθώς και η μη επιβολή σε παρόμοια περίπτωση της κυρώσεως που προβλέπεται στο άρθρο 32 παράγραφος 1 δεύτερο εδάφιο του κανονισμού (ΕΚ) αριθ. 1291/2000, σχετικά με την εγγύηση των πιστοποιητικών εξαγωγής.

(4) Το άρθρο 35 παράγραφος 3 του κανονισμού (ΕΚ) αριθ. 1291/2000 προβλέπει ότι αν το πιστοποιητικό επιστραφεί στον οργανισμό έκδοσής του κατά τη διάρκεια της περιόδου που αντιστοιχεί στα πρώτα δύο τρίτα της διάρκειας ισχύος του, η αντίστοιχη εγγύηση που πρέπει να καταπέσει μειώνεται κατά 40 % και, αν το πιστοποιητικό επιστραφεί στον οργανισμό έκδοσής του κατά τη διάρκεια της περιόδου που αντιστοιχεί στο τελευταίο τρίτο της διάρκειας ισχύος του ή κατά τη διάρκεια του μήνα που έπεται της ημέρας λήξεως της ισχύος του, η αντίστοιχη εγγύηση που πρέπει να καταπέσει μειώνεται κατά 25 %. Ο μηχανισμός που θεσπίστηκε από το άρθρο 35 παράγραφος 3 του κανονισμού (ΕΚ) αριθ. 1291/2000 στοχεύει στο να ενθαρρύνει τους συναλλασσόμενους να επιστρέφουν σε σύντομες προθεσμίες στον οργανισμό έκδοσης τα μη χρησιμοποιηθέντα πιστοποιητικά εξαγωγής που περιλαμβάνουν προκαθορισμό της επιστροφής με στόχο την πλήρη αξιοποίηση των δυνατοτήτων εξαγωγής των γεωργικών προϊόντων που απολαύουν επιστροφών.

(5) Σε περίπτωση σημαντικής αύξησης των επιστροφών, η εφαρμογή του μηχανισμού του άρθρου 35 παράγραφος 3 του κανονισμού (ΕΚ) αριθ. 1291/2000 θα μπορούσε να καταλήξει σε κερδοσκοπία, παροτρύνοντας τους συναλλασσόμενους να μην χρησιμοποιούν τα πιστοποιητικά αλλά να τα επιστρέφουν στον οργανισμό έκδοσής τους, εφόσον η διαφορά μεταξύ της νέας επιστροφής που μπορεί να επωφεληθεί το σχετικό προϊόν, αφαιρουμένης της προκαθορισμένης επιστροφής για το ίδιο προϊόν, υπερβαίνει την εγγύηση που πρέπει να καταπέσει. Ως εκ τούτου, απαιτείται η λήψη κατάλληλων μέτρων για την αποφυγή της ενδεχόμενης καταχρηστικής εφαρμογής αυτής της διάταξης.

(6) Πρέπει να ενημερωθεί το παράρτημα III του κανονισμού (ΕΚ) αριθ. 1291/2000 που καθορίζει τις ανώτατες ποσότητες προϊόντων έως τις οποίες δεν μπορεί να υποβληθεί κανένα πιστοποιητικό εισαγωγής, εξαγωγής ή προκαθορισμού κατ' εφαρμογή του άρθρου 5 παράγραφος 1 τέταρτη περίπτωση του εν λόγω κανονισμού.

(7) Πρέπει συνεπώς να τροποποιηθεί ο κανονισμός (ΕΚ) αριθ. 1291/2000.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των συναφών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1291/2000 τροποποιείται ως εξής:

1. Στο άρθρο 32 παράγραφος 1, προστίθεται το ακόλουθο τρίτο εδάφιο:

"Δεν καταπίπτει η εγγύηση βάσει του δευτέρου εδαφίου για τις ποσότητες για τις οποίες εφαρμόζεται μείωση της επιστροφής σύμφωνα με το άρθρο 50 παράγραφος 1 του κανονισμού (ΕΚ) αριθ. 800/1999 λόγω αθέτησης των προθεσμιών που προβλέπονται στο άρθρο 7 παράγραφος 1 ή στο άρθρο 40 παράγραφος 1 του εν λόγω κανονισμού.".

2. Στο άρθρο 35 παράγραφος 3 προστίθεται το ακόλουθο τρίτο και τέταρτο εδάφιο:

"Το πρώτο εδάφιο εφαρμόζεται με την επιφύλαξη ενδεχομένου μέτρου αναστολής της εφαρμογής του. Στην περίπτωση αυξήσεως της επιστροφής για ένα ή περισσότερα προϊόντα, η Επιτροπή, αποφασίζοντας με τη διαδικασία που προβλέπεται στο άρθρο 38 του κανονισμού (ΕΟΚ) αριθ. 136/66 ή σε άλλα αντίστοιχα άρθρα άλλων κανονισμών περί κοινής οργανώσεως των αγορών, δύναται να αναστείλει την εφαρμογή του πρώτου εδαφίου για τα πιστοποιητικά που ζητήθηκαν πριν από την αύξηση της επιστροφής και δεν επεστράφησαν στον οργανισμό εκδόσεως έως την προηγουμένη της αυξήσεως της επιστροφής.

Τα πιστοποιητικά που υποβλήθηκαν σε εφαρμογή του άρθρου 25 θεωρούνται ότι έφθασαν στον οργανισμό εκδόσεως κατά την ημερομηνία κατά την οποία ο οργανισμός εκδόσεως παραλαμβάνει αίτηση του δικαιούχου του πιστοποιητικού για να προβεί στην αποδέσμευση της εγγύησης.".

3. Το παράρτημα III αντικαθίσταται από το κείμενο που εμφαίνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημα Εφημερίδα της Ευρωπαϊκής Ένωσης.

Εφαρμόζεται στα πιστοποιητικά που ζητήθηκαν από την ημερομηνία ενάρξεως της ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Φεβρουαρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 193 της 29.7.2000, σ. 1.

(3) ΕΕ L 102 της 17.4.1999, σ. 11.

(4) ΕΕ L 183 της 12.7.2002, σ. 12.

(5) ΕΕ L 152 της 24.6.2000, σ. 1.

(6) ΕΕ L 308 της 27.11.2001, σ. 19.

ΠΑΡΑΡΤΗΜΑ

"ΠΑΡΑΡΤΗΜΑ III

Ανώτατες ποσότητες((Οι ανώτατες ποσότητες των γεωργικών προϊόντων που μπορούν να εισαχθούν ή να εξαχθούν χωρίς πιστοποιητικά, αντιστοιχούν σε διάκριση της συνδυασμένης ονοματολογίας (ΣΟ) με οκτώ ψηφία και, στην περίπτωση κατά την οποία πρόκειται για εξαγωγές με επιστροφή, σε διάκριση με δώδεκα αριθμούς της ονοματολογίας των επιστροφών για τα γεωργικά προϊόντα.)) προϊόντων έως τις οποίες δεν μπορεί να υποβληθεί κανένα πιστοποιητικό εισαγωγής, εξαγωγής ή προκαθορισμού κατ' εφαρμογή του άρθρου 5 παράγραφος 1 τέταρτη υποπερίπτωση [εφόσον η εισαγωγή ή η εξαγωγή δεν έχει διενεργηθεί στο πλαίσιο προτιμησιακού καθεστώτος το ευεργέτημα του οποίου παρέχεται μέσω του πιστοποιητικού ((Όσον αφορά παραδείγματος χάριν την εισαγωγή, οι ποσότητες που περιλαμβάνονται στο παρόν έγγραφο δεν αφορούν τις εισαγωγές που πραγματοποιούνται στο πλαίσιο ποσοτικής ποσόστωσης ή προτιμησιακού καθεστώτος για τα οποία απαιτείται πάντοτε πιστοποιητικό για κάθε ποσότητα. Οι ποσότητες που αναγράφονται εδώ αφορούν εισαγωγές υπό κανονικό καθεστώς, δηλαδή με πλήρη δασμό και χωρίς ποσοτικό περιορισμό.))]

>ΘΕΣΗ ΠΙΝΑΚΑ>"